Juan José Saer

Nofelydd, llenor straeon byrion, bardd, ac ysgrifwr yn yr iaith Sbaeneg o'r Ariannin oedd **Juan José Saer** (28 Mehefin 1937 – 11 Mehefin 2005). Bu'n byw yn Ffrainc am y rhan fwyaf o'i yrfa.

Ganwyd yn Serodino yn Nhalaith Santa Fe, yr Ariannin, ar 28 Mehefin 1937, yn fab i fewnfudwyr o Syria. Darllenwr brwd oedd y bachgen Juan, a bu'n cyfieithu barddoniaeth Keats o'r Saesneg i'r Sbaeneg yn 12 oed. Dylanwadwyd arno gan feirdd lleol megis Juan L. Ortiz a Hugo Gola. Astudiodd y gyfraith ac athroniaeth ym Mhrifysgol Genedlaethol y *Litoral* (UNL) yn ninas Santa Fe. Yn 1962 newidiodd ei ddiddordebau academaidd, a daeth yn athro sinematograffeg yn UNL. Symudodd i Ffrainc ar ysgoloriaeth yn 1968, a darlithiodd ar bwnc llenyddiaeth ym Mhrifysgol Rennes.

Nid oedd Saer yn hoff o realaeth hudol a'r arddulliau a themâu dieithr tebyg oedd yn boblogaidd yn llên America Ladin, gan gredu bod tueddiadau o'r fath yn "cyfyngu llenorion yng ngeto'r *latinoamericanidad*", a bod cenedlaetholdeb a gwladychiaeth yn rhwystro meddylfryd y llenor fel ei gilydd. Gwobrwywyd y Premio Nadal, gwobr lenyddol yn Sbaen, iddo yn 1987 am ei nofel *La ocasión*, ac ef oedd y llenor cyntaf o America Ladin i'w hennill. Cafodd Saer ei alw'n "un o'r llenorion gorau mewn unrhyw iaith" gan ei gydwladwr Ricardo Piglia.

Cafodd berthynas am 36 mlynedd gyda'r Ffrances Laurence Gueguen, a chawsant un mab, Jerónimo (1970–2015), ac un ferch, Clara (g. 1980). Roedd Jerónimo  yn gerddor hip hop, a bu farw o ganser yn 45 oed. Newyddiadurwraig ydy Clara. Bu farw Juan José Saer ar 11 Mehefin 2005 ym Mharis yn 67 oed, wedi iddo ddioddef o ganser yr ysgyfaint. Cyhoeddwyd ei nofel olaf, *La grande*, ychydig fisoedd wedi ei farwolaeth.

## Llyfryddiaeth 
### Nofelau 
* *Responso* (1963)
* *La vuelta completa* (1966)
* *Cicatrices* (1969)
* *El limonero real* (1974)
* *Nadie nada nunca* (1980)
* *El entenado* (1983)
* *Glosa* (1986)
* *La ocasión* (1987)
* *Lo imborrable* (1992)
* *La pesquisa* (1994)
* *Las nubes* (1997)
* *La grande* (2005)

### Straeon byrion 
* *En la zona* (1960)
* *Palo y hueso* (1965)
* *Unidad de lugar* (1967)
* *La mayor* (1976)
* *Lugar* (2000)

### Ysgrifau 
* *El río sin orillas: tratado imaginario* (1991)
* *El concepto de ficción* (1997)
* *La narración-objeto* (1999)
* *Trabajos* (2005)

### Barddoniaeth 
* *El arte de narrar: poemas, 1960/1975* (1977)

## Cyfeiriadau 
## Darllen pellach 
* Florencia Abbate, *El espesor del presente: Tiempo e historia en las novelas de Juan José Saer* (Villa María, Córdoba: JQKA, 2014).
* Rafael Arce, *Juan José Saer: la felicidad de la novela* (Santa Fe: Ediciones UNL, 2015).
* Martín Prieto (gol.), *Una forma más real que la del mundo. Conversaciones con Juan José Saer* (Buenos Aires: Mansalva, 2016).
* Beatriz Sarlo, *Zona Saer* (Santiago: Ediciones UDP, 2016).

Categori:Academyddion o'r Ariannin
Categori:Beirdd yr 20fed ganrif o'r Ariannin
Categori:Beirdd Sbaeneg o'r Ariannin
Categori:Genedigaethau 1937
Categori:Llenorion straeon byrion yr 20fed ganrif o'r Ariannin
Categori:Llenorion straeon byrion Sbaeneg o'r Ariannin
Categori:Marwolaethau 2005
Categori:Nofelwyr yr 20fed ganrif o'r Ariannin
Categori:Nofelwyr yr 21ain ganrif o'r Ariannin
Categori:Nofelwyr Sbaeneg o'r Ariannin
Categori:Pobl o Dalaith Santa Fe
Categori:Pobl fu farw ym Mharis
Categori:Pobl fu farw o ganser yr ysgyfaint
Categori:Ysgrifwyr a thraethodwyr yr 20fed ganrif o'r Ariannin
Categori:Ysgrifwyr a thraethodwyr yr 21ain ganrif o'r Ariannin
Categori:Ysgrifwyr a thraethodwyr Sbaeneg o'r Ariannin